Plesni ansambl broji 40 umjetnika iz najboljih baletnih škola Rusije: Moskve, Sankt Peterburga i Perma

Prema informacijama iz gradske uprave u Vukovaru će 8. srpnja nastupiti Baletni Ansambl Carskog Ruskog Baleta iz Moskve koji važi za jedan od najvećih i najpoznatijih baletnih ansambala uopće u svijetu. Tom prilikom gosti iz Rusije će u perivoju Dvorca Eltz, uz obale Dunava, izvesti najizvođeniji balet svih vremena – 'Labuđe jezero' P.I. Čajkovskog.

Treba znati i kako su Plesni ansambl 'Carskog ruskog baleta' (Imperial RussianBallet) osnovali 1994. godine Gediminas Taranda, solist 'Boljšoj Teatra', dobitnik mnogih nagrada i priznanja za plesače i za koreografiju te Nikolaj Ankošin, solist baletne grupe 'Igor Mišejev Folk Dance' na inicijativu svjetski poznate primabalerine Maje Pliseckaje, majke kraljice ruskog baleta te simbola Boljšoj teatra, koja postaje njihovim počasnim predsjednikom.

Plesni ansambl broji 40 umjetnika iz najboljih baletnih škola Rusije: Moskve, Sankt Peterburga i Perma. Djeluju pod mentorstvom uglednih baletnih učitelja, a njihovo stvaralaštvo temelji se na izvedbama klasičnih baletnih djela i plesnim uracima suvremenih autora. Predstave uključuju virtuozan ples i prekrasne kostime Boljšoj i Mariinsky teatra. Bogati repertoar, virtuozna plesna umijeća članova plesnog ansambla te gostovanja diljem svijeta svrstavaju ansambl u sam vrh svjetske baletne scene.Plesni ansambl 'Carski ruski balet' član je Europskog kulturnog centra u Moskvi pod pokroviteljstvom Europskog parlamenta, a GediminasTaranda je jedan od osnivača kulturnog centra.